CENZURA ILI TEHNIČKI PROBLEMI?

Mladi hercegovački aktivist Marijan Knezović poznat je po svojim medijskim nastupima u kojima se uglavnom osvrće na loš položaj Hrvata u Bosni i Hercegovini, a ti nastupi po njegovim riječima znaju često biti i cenzurirani.

Knezović se više puta javno žalio kako su ga cenzurirali te da je imao neugodnosti sa sarajevskim medijima zbog svojih stavova o "hrvatskom pitanju" u Bosni i Hercegovini.

Iako u posljednje vrijeme ne nastupa često u medijima, ipak je prihvatio poziv iz Sarajeva te je gostovao u emisiji koja vjerojatno neće biti ni prikazana.

Knezović je na svom Facebook profilu opisao zanimljivo opravdanje urednika emisije zbog toga što emisija neće biti emitirana, a tvrdi i kako je voditeljica bila pristrana kada je govorio o velikosrpskoj agresiji.

"KAKO SAM SLUČAJNO GOSTOVAO NA AL JAZEERI I ZAŠTO TU EMISIJU NEĆETE POGLEDATI?

Budući da sam emisiju na Instagramu najavio, i budući da mi stižu pitanja vezana za nju, ovako mi je lakše reći što je s emisijom bilo nego da svakom objasnim pojedinačno.

Prošli utorak, dok sam prije termina na sebe navlačio košarkaški šorc, slučajno mi je došlo nekoliko poruka od urednika s Al Jazeere, Emila Sučeske. On me preko društvenih mreža, e-mailom te SMS-om kontaktirao i pozvao u emisiju Kontekst da govorim o potrebi novog Daytona i izmjenama ustava u BiH. Budući da već jedno vrijeme odbijam TV nastupe te sam se privremeno posvetio drugim stvarima, ni taj poziv nisam imao namjeru prihvatiti, ali nakon objašnjenja kako ne moram ići u Sarajevo i nakon što druga dva gosta koja sam preporučio zbog obaveza nisu mogla gostovati, prihvatio sam poziv.

Zastupnik Arnaut je slučajno otkazao nastup prije emisije, dok je zastupnik Stevandić došao. Voditeljica nas je obavijestila kako se emisija emitira u 21:30 i kako će odmah biti postavljena na YouTube, kao što to inače i bude s emisijom Kontekst. Kad je emisija počela, iako to nije bila tema, zastupnik Stevandić i nekadašnji slučajni suradnik Radovana Karadžića, kroz suvislu priču o ustavu BiH je slučajno progurao nesuvislu tezu kako je rat počeo zbog međunarodne zajednice. Kad sam dobio riječ, nisam želio niti mogao pustiti da se takve laži podmuklo plasiraju u eter dok sam i ja u njemu, pa sam zastupnika Stevandića ali i gledatelje upozorio kako rat nije počeo zbog međunarodne zajednice, već zbog velikosrpske hegemonističke politike koja je napala druge tenkovima.

Koliko znam, Talijani ni Austrijanci nisu slali tenkove ni vojsku na hrvatsko tlo. Ustvrdio sam kako se Sarajevo danas ponaša upravo kao što se nekad ponašao Beograd, te kako su Velikosrbe zamijenili Velikobošnjaci te da se to mora zaustaviti ako ne želimo da se povijest ponovi, a znamo kako je završilo zadnji put. Tu je već počelo slučajno prekidanje te me voditeljica 'upozorila' kako to nije tema. Baš slučajno to nije upozorila zastupnika Stevandića kad je otvorio tu temu i kroz nju plasirao mućku laž. Zastupnik Stevandić je zatim ganutljivo ustvrdio kako ga vrijeđam rečenicom da je rat počeo velikosrpskom agresijom. Sreća pa me nimalo ne dira kad se netko vrijeđa na činjenice i što se mene tiče, zastupnik Stevandić može ostati uvrijeđen cijeli život, ali je za njega bolje da otvori oči.

Slučajno sam ostatak emisije nekoliko puta bio prekidan te mi nije dozvoljeno da dovršim misao, a još slučajnije sam prekidan i kad sam unaprijed zamolio da me se prestane prekidati. Slučajno sam, poučen iskustvom, pogotovo u Sarajevu, takve stvari i očekivao pa sam se mirno trudio artikulirati misli bez obzira na slučajna prekidanja, ni prvi ni zadnji put.

Kad je emisija završena, te kad je trebala biti emitirana, od ljudi koji su znali za gostovanje, a to je podosta njih s Instagrama gdje sam emisiju najavio, krenule su mi stizati poruke kako nema emisije te kako se emitira nekakva repriza. Tad sam uredniku Sučeski poslao poruku, da bi se on sutra javio da mi kaže kako su slučajno imali tehničkih problema, a na moje pitanje kakvih, rečeno mi je kako je 'šum iz moje slušalice pobjegao u sistem' te da će mi se javit kroz 2-3 sata.

Slučajno se urednik javio tek nakon 2-3 dana i to nakon mog poziva, gdje je opet inzistirao na slučajnim tehničkim poteškoćama pozivajući me u Sarajevo da se uvjerim. Onda sam mu rekao da ne moram doći u Sarajevo te da mi emisiju može poslati na e-mail da se uvjerim ako baš želi. U tom razgovoru je urednik tri puta rekao kako će emisiju poslati u tijeku radnog dana i kako ću onda sve vidjeti. Naravno, slučajno ju nije poslao. Ne znam trebam li uopće govoriti da su se na tehničke poteškoće slučajno izvlačili svi oni koji su micali određene rečenice ili cijela gostovanja u zadnjih par godina. Slučajno s tim imam jako puno iskustva.

Onda je urednik ustvrdio kako slučajno ne možemo opet snimiti emisiju na istu temu jer tema više nije aktualna, ali me pozvao gostovati na drugu temu za dva tjedna, a ta druga tema baš slučajno nema nikakve veze s BiH i ne bih mogao govoriti o onome što je slučajno uzrokovalo slučajne tehničke poteškoće. Ako je neaktualnost problem, a kažu da jest, kako urednik zna da će druga tema biti aktualna za dva tjedna, to mi nije jasno. Čovjek možda slučajno vidi u budućnost, a ja sam možda slučajno bedast pa ne razumijem pojam aktualnosti.

U svakom slučaju, emisije u kojoj sam slučajno gostovao, slučajno nema, iako se već godinama slučajno emitira u slučajno redovnom terminu. I slučajno zato želim poručit novinarima Al Jazeere da me ubuduće slučajno ne zovu u svoje slučajne emisije. Mogu slobodno ostati na onome tragu kad su na dostojanstveni prosvjed hrvatskih studenata u Mostaru slučajno namontirali snimke huligana s bakljama koji s Mostarom nemaju nikakve veze. Zanimljivo je kako se slučajnosti događaju samo kad se slučajno proklamira drugačija BiH od one koju vlasnici Al Jazeere sa svojim kapitalom baš slučajno propagiraju.

Ipak, dobro je da emisija nije emitirana i da su se slučajno pojavili problemi. To je slučajna potvrda onoga što sam u emisiji i govorio", napisao je Knezović na svom Facebook profilu.